જે લોકો સવારે વહેલા ઉઠી જાય છે તે મોટાભાગે વખાના માર્યા જ વહેલા ઉઠતા હોય છે. કોઇને વિકલ્પ આપવામાં આવે કે જરૂર વગર તમે વહેલા ઉઠવાનું પસંદ કરો તો ભાગ્યે જ કોઇ કૂકડાની જિંદગી પસંદ કરશે. સવારે ઉઠીને ભાગમભાગ નોકરી કે ધંધા પર પહોંચવાનું હોય, બહારગામ જવા નીકળવાનું હોય, ફટાફટ ચા બનાવવાની હોય, સટાસટ નાસ્તો કરવાનો હોય, ચાર વસ્તુ ભૂલી ના જવાય તેની ચિંતા હોય, તેમની સવાર કાંઇ મેસેજ મોકલનારા ધારે છે એવી ગુડ નથી હોતી. કોઇને બિચારાને રાતે બરાબર ઉંઘ ના થઇ હોય તેના કારણે માથું ભારે ભારે લાગતું હોય, સુસ્તી લાગતી હોય, હજુય બગાસાં આવતાં હોય ત્યારે ‘ગુડ મોર્નિંગ’નો મેસેજ મળે તો કેવું લાગે ? શિયાળામાં રજાઇમાંથી બહાર નીકળવામાં કીડી ચટકા ભરતી હોય એવી ફીલિંગ આવતી હોય ત્યારે ‘ગુડ મોર્નિંગ’ના મેસેજથી કોઇને હૂંફ મળતી નથી.